KIRJALLINEN KYSYMYS E-1004/01 esittäjä(t): Edward McMillan-Scott (PPE-DE) komissiolle. Demokratiaa ja ihmisoikeuksia koskeva eurooppalainen aloite.



Virallinen lehti nro 364 E , 20/12/2001 s. 0032 - 0033



KIRJALLINEN KYSYMYS E-1004/01 esittäjä(t): Edward McMillan-Scott (PPE-DE) komissiolle (30. maaliskuuta 2001) Aihe: Demokratiaa ja ihmisoikeuksia koskeva eurooppalainen aloite Mitä suunnitelmia komissiolla on luvun B7-70 nojalla rahoitettujen hankkeiden hallinnoinnin, seurannan ja arvioinnin jatkamiseksi? Christopher Pattenin komission puolesta antama vastaus (3. heinäkuuta 2001) Neuvosto antoi 29. huhtikuuta 1999 kaksi asetusta(1), joissa vahvistetaan yhteisön kehitysyhteistyötoimien yksityiskohtaiset täytäntöönpanosäännöt. Kehitysyhteistyötoimilla tuetaan demokratian ja oikeusvaltion lujittamista sekä ihmisoikeuksien ja perusvapauksien kunnioittamista. Kyseiset asetukset muodostavat oikeusperustan kaikille ihmisoikeuksien puolustamista ja demokratisaatiota koskeville toimille, joita rahoitetaan yhteisön talousarvion luvusta B7-70. Yhteisön ulkomaanavun uudistuksen yhteydessä ulkosuhteiden pääosasto laatii ensin ohjelmasuunnitelman ja kuulee asiasta eri maantieteellisistä alueista vastaavia yksiköitä ja lähetystöjä, jotta voidaan määrittää toiminnan painopisteet, jotka perustuvat ihmisoikeuksia koskevissa asetuksissa esitettyihin tavoitteisiin ja joissa otetaan huomioon unionin poliittiset painopisteet. Tämän ohjelmasuunnitelman toteutuksesta vastaavat sitten kehitysyhteistyötoimiston yksiköt. 1. Hallinnointi ja seurantaVuoden 2001 talousarviossa kyseinen luku kattaa viisi budjettikohtaa(2), ja käytettävissä on kolme pääasiallista keinoa unionin strategian toteuttamiseksi asianomaisilla aloilla: a) Julkisen ehdotuspyynnön avulla valitut hankkeet(3) Komission rahoitusosuus on vähintään 300 000 euroa hanketta kohti, ja hankkeiden toteutuksesta vastaavat kansalaisyhteiskunnan toimijat, paikallisviranomaiset mukaan luettuina (mutta eivät valtiolliset, kansalliset tai kansainväliset järjestöt tai instituutiot). Tätä ehdotuspyyntöä varten on määritetty painopisteet, jotka perustuvat ihmisoikeuksia koskevissa asetuksissa esitettyihin tavoitteisiin. Sukupuolinäkökulman huomioon ottamista koskevan komission lähestymistavan mukaisesti ehdotettavissa hankkeissa on täsmennettävä hankkeisiin liittyvien toimien vaikutus naisiin ja miehiin. Ehdotuspyynnön tuloksena on saatu 1300 hanke-ehdotusta, joiden kokonaisarvo olisi noin miljardi euroa. b) Kohdennetut hankkeet Nämä hankkeet toteutetaan osana yhteisiä ohjelmia yhteistyökumppaneiden kanssa, joihin voi kuulua kansainvälisiä valtioiden järjestöjä tai kansallisia viranomaisia. Komissio yksilöi hankkeet sellaisten erityistavoitteiden perusteella, joita ei voida saavuttaa ehdotuspyynnön avulla. Päämääränä on tukea merkitykseltään ja kestoltaan sellaisia hankkeita, joiden avulla voidaan varmistua, että toimet vaikuttavat huomattavassa määrin tilanteeseen. Poikkeuksellisia olosuhteita lukuun ottamatta komissio tukee vähintään 600 000 euron hankkeita. c) Mikrohankkeet Nämä paikallisten kansalaisjärjestöjen käynnistämät hankkeet voivat saada yhteisön tukea enintään 50 000 euroa. Niitä hallinnoivat suoraan komission lähetystöt asianomaisissa maissa. Hankkeet koskevat kansalaisjärjestöjä, joilla on maassaan keskeinen rooli mutta jotka eivät yleensä voi kokonsa ja inhimillisten voimavarojensa vuoksi päästä osallisiksi talousarviovaroista muiden edellä mainittujen hankkeiden kautta. Komission lähetystöt vastaavat erityisiin painopisteisiin perustuvan paikallisen ehdotuspyynnön järjestämisestä, arvioinnista ja hankkeiden valinnasta, sopimusten tekemisestä hakijoiden kanssa sekä valinnoista ja maksuista komission päättämien suuntaviivojen mukaisesti. 2. Arviointi Kaikissa sopimuksissa määrätään komission ja tilintarkastustuomioistuimen mahdollisuudesta tarkastaa asiakirjat ja tehdä tarkastuksia hankkeiden toteutuspaikalla. Vuoden 2001 kolmannen neljänneksen aikana aiotaan teettää riippumaton arviointi 10-15 prosentista hankkeita (tällä hetkellä on käynnissä 724 hanketta, joiden kokonaisarvo on 221 miljoonaa euroa), mikä vastaa noin sataa hanketta vuosittain. Kaikkien hankkeiden arviointia ja säännöllistä seurantaa varten annetaan tarkat ohjeet. Kaikkien hankkeiden säännöllistä seurantaa varten vahvistetaan apumenetelmät vuoden 2001 kolmannen neljänneksen lopulla. Lisäksi luodaan kaikki edunsaajat yhdistävä sähköinen verkko suoraa yhteydenpitoa varten. Hankkeita koskevia kirjoituksia aiotaan julkaista demokratian ja ihmisoikeuksien tukemiseen omistetulla Internet-sivustolla. (1) Neuvoston asetukset (EY) N:o 975/1999 ja 976/1999, annettu 29. huhtikuuta 1999, EYVL L 120, 8.5.1999. (2) B7-701 (Ihmisoikeuksien edistäminen ja puolustaminen), B7-702 (Demokratian tukeminen) B7-703 (Konfliktien ehkäiseminen ja niiden seurausten hoitaminen), B7-704N (Kansainväliset rikostuomioistuimet), B7-709N (Vapaat ja oikeudenmukaiset vaalit). (3) Tämä ehdotuspyyntö kattaa ainoastaan budjettikohdat B7-701, 702 ja 703. Vuonna 2001 ehdotuspyyntöä varten on tarkoitus myöntää noin 50 prosenttia kyseisen luvun varoista eli noin 50 prosenttia kutakin kolmea budjettikohtaa varten käytettävissä olevista varoista.